IZVJEŠĆE KOMISIJE VIJEĆU I EUROPSKOM PARLAMENTU o djelovanju Europskog istraživačkog vijeća i ostvarivanju ciljeva za 2013. utvrđenih u posebnom programu „Ideje” /* COM/2014/0531 final */





IZVJEŠĆE KOMISIJE VIJEĆU I EUROPSKOM PARLAMENTU o djelovanju Europskog istraživačkog vijeća i ostvarivanju ciljeva za 2013. utvrđenih u posebnom programu „Ideje” 1. Uvod i pravna osnova Glavna zadaća Europskog istraživačkog vijeća (ERC), osnovanog Odlukom Komisije 2007/134/EZ[1], provedba je posebnog programa „Ideje” s ukupnim proračunom od 7,51 milijarde EUR. ERC se sastoji od neovisnog Znanstvenog vijeća koje podupire posebno provedbeno tijelo u obliku Izvršne agencije ERC-a (ERCEA), osnovane u okviru općeg režima izvršnih agencija[2]. Odgovornost za provedbu programa „Ideje” i potporu Znanstvenom vijeću Komisija je 2008. delegirala Agenciji, a autonomija joj je dodijeljena u srpnju 2009. U skladu s člankom 4.4 i Prilogom I. Odluci Vijeća o posebnom programu „Ideje” u ovom se godišnjem izvješću Komisije, sastavljenom u suradnji sa Znanstvenim vijećem ERC-a i Izvršnom agencijom ERC-a, donosi ocjena Komisije o djelovanju ERC-a i ostvarivanju njegovih ciljeva u 2013. Ovo se izvješće dopunjuje izvješćem Znanstvenog vijeća o znanstvenoj provedbi i postignućima programa u godini 2013.[3] 2 Strateška pitanja Znanstveno vijeće odgovorno je za određivanje znanstvene strategije ERC-a, uključujući donošenje najvažnijeg strateškog dokumenta ERC-a, godišnjeg programa rada za Ideje. 2.1 Vrste djelovanja Dvije vrste bespovratnih sredstava temelj su programa rada za Ideje: Bespovratna sredstva za mlade istraživače (Starting Grants) za potporu istraživačima u ranoj fazi karijere kojima im se nastoje pružiti uvjeti da postanu neovisni vodeći istraživači. Bespovratna sredstva za priznate neovisne istraživače (Advanced Grants) namijenjena za potporu izvanrednim i priznatim vodećim istraživačima koja im pružaju potrebna sredstva za nastavak rada njihovih timova koji teže novim postignućima u svojem području istraživanja. Znanstveno je vijeće 2012. kao dvogodišnji pilot-projekt uvelo Bespovratna sredstva za skupine izvrsnih istraživača (Synergy Grants) namijenjena malim skupinama glavnih istraživača i njihovim timovima. Bespovratna sredstva za skupine izvrsnih istraživača nisu namijenjena konzorcijima nego istraživačima pojedincima čije im komplementarne vještine, znanje i resursi omogućuju zajedničko rješavanje istraživačkih problema u pionirskim područjima znanja i tako nadmašuju ono što bi istraživači mogli postići pojedinačno. Bespovratna sredstva za skupine izvrsnih istraživača podliježu strogom pristupu ERC-a kojim se podržava jedino izvrsnost i otvorena su za prijedloge iz svih područja znanosti i učenja. Korisnicima bespovratnih sredstava nudi se Provjera koncepta (Proof of concept), mogućnost dobivanja dodatnih sredstava za utvrđivanje inovacijskog potencijala ideja proizašlih iz njihovih projekata koje financira ERC. Cilj mu je obuhvatiti prazninu u financiranju u najranijoj fazi inovacija. 2.2 Program rada za 2013. za posebni program „Ideje” Program rada za 2013. za posebni program „Ideje” utvrdilo je Znanstveno vijeće 12. ožujka 2012., a Komisija naknadno donijela 9. srpnja 2012.[4] Godine 2013., kao odgovor na brzo povećanje broja prijava, program bespovratnih sredstava za mlade istraživače podijeljen je na dva odvojena poziva: „starters” (mladi istraživači) i „consolidators” (novi neovisni istraživači). Bespovratnim sredstvima za nove neovisne istraživače podržavaju se istraživači koji su još u ranoj fazi karijere (7 – 12 godina nakon stjecanja doktorata) i često već rade s vlastitom skupinom, a „mladi istraživači” u ranijoj su fazi (2 – 7 godina nakon stjecanja doktorata) puta ka stjecanju istraživačke neovisnosti. Osim toga, Znanstveno vijeće formalizira svoj pristup kršenju znanstvene etike. 2.3 Metodologija stručnog pregleda Ocjena ERC-a temelji se na sastavu odborâ visoke razine za stručni pregled čije članove bira Znanstveno vijeće. Uključuju znanstvenike, inženjere i učenjake iz EU-a i šire. Ti odbori pokrivaju sve istraživačke discipline i organizirani su u tri glavna istraživačka područja: fiziku i inženjerstvo, biološke znanosti te društvene i humanističke znanosti. U skladu s prethodnim pozivima, 25 odbora odlučivalo je o dodjeli svih bespovratnih sredstava (za mlade istraživače, nove neovisne istraživače i za priznate neovisne istraživače). Prijedloge za provjeru koncepta ocjenjivala je posebna skupina stručnjaka koja je radila na daljinu. Ti su stručnjaci odabrani zbog poznavanja postupka kojim se projektima pomaže da se približe tržištu i ispune potrebe društva. Prijedloge za skupine izvrsnih istraživača ocjenjivalo je pet različitih odbora u postupku ocjenjivanja u dva koraka posebno osmišljenom za tu svrhu. 3. Provedba programa Godine 2013. izvršna agencija ECR-a upravljala je najvećim operativnim proračunom. Odobrena sredstva za preuzete obveze iznosile su 1,8 milijardi EUR, a odobrena sredstva za plaćanje 1,1 milijardu EUR. Odobrena sredstva za plaćanje i preuzete obveze u potpunosti su potrošena do kraja 2013. 3.1 Bespovratna sredstva Od programa rada za 2008. pozivi ERC-a uključuju postupak podnošenja prijedloga u jednom koraku u kojem podnositelji moraju podnijeti potpuni prijedlog te ocjenjivanje u dva koraka. Bespovratna sredstva nude se najboljim prijedlozima ovisno o dostupnim financijskim sredstvima. Ponuda se daje na temelju samog prijedloga i iznosa koji je preporučen u okviru stručne ocjene. 3.1.1. Bespovratna sredstva ERC-a za mlade istraživače za 2013. Poziv za bespovratna sredstva ERC-a za mlade istraživače za 2013. godinu objavljen je u srpnju 2012. s okvirnim proračunom od 398 milijuna EUR. Ukupno je primljeno 3 329 prijedloga, raspoređenih po sljedećim područjima: 1 486 prijedloga u fizici i inženjerstvu (45 %), 1 073 u biološkim znanostima (32 %) te 770 prijedloga (23 %) u društvenim i humanističkim znanostima. Za financiranje je odabrano ukupno 300 prijedloga (podaci od prosinca 2013.). Dodijeljeno je više od 430 milijuna EUR s prosječnom visinom dodijeljenih sredstava od oko 1,5 milijuna EUR. 3.1.2. Bespovratna sredstva ERC-a za nove neovisne istraživače za 2013. Poziv za bespovratna sredstva ERC-a za nove neovisne istraživače za 2013. godinu objavljen je u studenome 2012. s okvirnim proračunom od 523 milijuna EUR. Ukupno je primljeno 3 673 prijedloga, raspoređenih po sljedećim područjima: 1 668 prijedloga u fizici i inženjerstvu (45 %), 1 203 u biološkim znanostima (33 %) te 802 prijedloga (22 %) u društvenim i humanističkim znanostima. Za financiranje je odabrano ukupno 312 prijedloga (podaci od prosinca 2013.). Dodijeljeno je više od 590 milijuna EUR s prosječnom visinom dodijeljenih sredstava od oko 1,9 milijuna EUR. 3.1.3. Bespovratna sredstva ERC-a za priznate neovisne istraživače za 2013. Poziv za bespovratna sredstva ERC-a za priznate neovisne istraživače za 2013. godinu objavljen je u srpnju 2012. s okvirnim proračunom od 662 milijuna EUR. Ukupno je primljeno 2 408 prijedloga, raspoređenih po sljedećim područjima: 1 053 prijedloga u fizici i inženjerstvu (44 %), 788 u biološkim znanostima (33 %) te 567 prijedloga u društvenim i humanističkim znanostima (23 %). Rezultat postupka ocjenjivanja ukupno je 289 prijedloga predloženih za financiranje (podaci od prosinca 2013.) u ukupnom iznosu od 670 milijuna EUR te s prosječnom visinom dodijeljenih sredstava od oko 2,4 milijuna EUR. 3.1.4. Bespovratna sredstva ERC-a za provjeru koncepta za 2013. Poziv za bespovratna sredstva ERC-a za provjeru koncepta za 2013. objavljen je u siječnju 2013. s prvim rokom od 24. travnja i drugim rokom od 3. listopada te proračunom od 10 milijuna EUR, što je otprilike polovina iznosa po roku. U prvom roku primljeno je ukupno 145 prijedloga, a u drugom 147. Rezultat postupka ocjenjivanja ukupno je 33 prijedloga za financiranje u prvom roku i 34 u drugom. 3.1.5. Bespovratna sredstva ERC-a za skupine izvrsnih istraživača za 2013. U programima rada za 2012. i 2013. Znanstveno vijeće ERC-a pokrenulo je pilot-projekt nove mogućnosti financiranja, bespovratna sredstva ERC-a za skupine izvrsnih istraživača. Broj podnesenih prijava za drugi poziv ERC-a za skupine izvrsnih istraživača u 2013. smanjio se na 449, za razliku od 700 prijava u 2012. godini. Godine 2013. za financiranje je odabrano trinaest projekata. Budući da svaki projekt za skupine izvrsnih istraživača uključuje između dva i četiri glavna istraživača, u okviru 13 programa financiranja podržano je 45 izvanrednih istraživača. Devet od trinaest prijedloga već je bilo prijavljeno u okviru poziva za 2012. Godine 2013. ukupni iznos sredstava namijenjenih pozivu za skupine izvrsnih istraživača iznosio je 150 milijuna. 3.2 Suradnja ERC-a i Nacionalne zaklade SAD-a za znanost Europska komisija i Nacionalna zaklada SAD-a za znanost (NSF) 13. srpnja 2012. potpisale su „provedbeni dogovor” između ERC-a i NSF-a, a potom su uslijedili daljnji koraci da se vrhunskim talentima s prebivalištem u SAD-u koje je prethodno odabrao NSF omogući boravak u Europi u trajanju od 6 do 12 mjeseci kao članovima timova koji su korisnici sredstava ERC-a. Cilj je tom inicijativom povezati istraživače sa zajedničkim interesima i komplementarnim prednostima u njihovu pokušaju unapređivanja pionirskih područja znanosti te jačati znanstvenu i tehnološku suradnju između dvaju kontinenata. Nakon prvog iskaza interesa 12 istraživača iz SAD-a priključilo se istom broju timova koji su korisnici sredstava ERC-a. U tijeku je drugi poziv. Ministarstvo znanosti, informacijskih i komunikacijskih tehnologija i planiranja za budućnost Republike Koreje i Europska komisija potpisali su 8. studenoga 2013. sličnu inicijativu kojom se potiče mogućnost dolaska korejskih znanstvenika na početku karijere u Europu i njihovo pridruživanje istraživačkim timovima koji su korisnici sredstava ERC-a. 3.3 Odbor za program Osim što obavlja formalne zadaće, Odbor za program posebnog programa „Ideje” važan je komunikacijski kanal među državama članicama i pridruženim zemljama Sedmog okvirnog programa, Znanstvenim vijećem, Glavnim tajništvom ERC-a i Komisijom. U 2013. sastanci Odbora održani su 16. travnja i 15. listopada. 3.4 Etička provjera Godine 2013. nakon etičke provjere i regulatorne komitologije odobrena su četiri prijedloga za istraživanje matičnih stanica iz ljudskih embrija. Još su dva prijedloga odobrena nakon etičke provjere. U pogledu praćenja etičkih aspekata u sadašnjim programima financiranja, putem sustava unutarnje kontrole proveden je postupak provjere etičnosti kojim se osigurava da je predloženo istraživanje u skladu s etičkim načelima na koja se upućuje u pravilima za podnošenje prijedloga. Godine 2013. izdano je oko 270 obavijesti o provjeri etičnosti za odobrenje. 3.5 Pravni lijek Uz 261 primljeni zahtjev za pravni lijek, omjer slučajeva u kojima se traži pravni lijek u odnosu na podnesene prijedloge u 2013. nije se promijenio u odnosu na 2012. (oko 2,5 %). Premda su dva zahtjeva za pravni lijek ponovno ocijenjena 2013., nisu ukazali ni na kakav sistemski nedostatak postupka ocjenjivanja. 3.6 Priopćavanje Godine 2013. pokrenute su važne inicijative razvijene u kontekstu budućeg programa Obzor 2020. radi povećanja vidljivosti ECR-a u Europi i šire. ERC je izdao nekoliko priopćenja za tisak povodom objave pozivâ i objavio velik broj članaka o istraživanjima koje financira i koji su aktivno dijeljeni na društvenim mrežama. Neki su događaji bili dobro medijski popraćeni: obilježavanje 3 000. dobitnika bespovratnih sredstava, sastanak Svjetskog gospodarskog foruma u Davosu, sastanak „ljetni Davos” u Kini te zajedničko pismo ERC-a i Europskog okruglog stola industrijalaca u svrhu potpore europskom proračunu za istraživanje. U rujnu je litavsko predsjedništvo organiziralo konferenciju o prednostima ulaganja u društvene i humanističke znanosti u Europi, uz aktivno sudjelovanje ERC-a. „ERC djeluje globalno”, međunarodna kampanja podizanja svijesti, čiji je voditelj glavni tajnik ERC-a, nastavila se u Argentini, Čileu, Meksiku, Indiji, Kini, Australiji i Novom Zelandu kako bi se istraživače informiralo o financiranju sredstvima ERC-a te se stvorile čvršće veze među ključnim predstavnicima i istraživačima s vodećih sveučilišta u tim zemljama. Osim navedenoga, ERC je sudjelovao na važnim međunarodnim znanstvenim konferencijama, događajima i izložbama, kao i na sajmovima poslova i radionicama posvećenima karijeri, npr. Europski mjesec mozga, 63. sastanak dobitnika Nobelove nagrade u Lindauu, konferencija Europskog udruženja za kognitivnu psihologiju, Europsko gospodarsko udruženje, Europsko sociološko udruženje, Europski forum za tehnologiju u Alpbachu, sastanak Europske organizacije za molekularnu biologiju, godišnji sastanak Europske akademije mladih, kao i godišnji sastanak Američkog udruženja za unapređenje znanosti (AAAS) održan u Bostonu u veljači 2013. Nacionalne kontaktne točke (NCP-ovi), raspoređene po Europi radi širenja informacija potencijalnim podnositeljima prijedloga, redovito su obaviještene o pozivima i događajima ERC-a, među ostalim i na dvogodišnjim sastancima u Bruxellesu (u lipnju i studenome 2013.). Kao posljedica kampanje „ERC djeluje globalno” u mrežu nacionalnih kontaktnih točaka postupno se uključuju izaslanici zainteresiranih trećih zemalja. Po prvi je put u Bruxellesu organiziran ad hoc sastanak za nacionalne kontaktne točke izvan europskog istraživačkog prostora. 3.7 Praćenje, procjena i ocjenjivanje posebnog programa „Ideje” Dana 15. siječnja 2013. ERC je obilježio 3 000. dobitnika bespovratnih sredstava. Stalnim praćenjem programa Ideje u 2013. ustanovljeno je sljedeće: · Među korisnicima bespovratnih sredstava ERC-a osam je dobitnika Nobelove nagrade i tri dobitnika Fieldsove medalje. Ukupno 134 korisnika bespovratnih sredstava ERC-a primilo je druge prestižne međunarodne znanstvene nagrade i odlikovanja. · U recenziranim uglednim časopisima između 2008. i 2013. objavljeno je više od 20 000 članaka u kojima se spominje financiranje sredstvima ERC-a. · Svaki korisnik sredstava ERC-a u prosjeku zapošljava šest drugih istraživača i time pridonosi osposobljavanju nove generacije izvrsnih istraživača. · Analizom znatnog uzorka projekata utvrđeno je da se državljanstvo oko polovine svih članova timova ERC-a razlikuje od državljanstva glavnog istraživača na njihovom projektu. Nadalje, članovi timova ERC-a državljani su gotovo svih zemalja europskog istraživačkog prostora i državljani 55 zemalja izvan tog prostora. To je siguran znak globalne privlačnosti ERC-a. Ista analiza ukazuje na pozitivne brojke s obzirom na ravnopravnost spolova. Prema trenutačnoj su procjeni 38 % članova timova žene, što je veći postotak u odnosu na broj korisnica sredstava (20 %). Od ukupnog broja svih članova tima udio žena u timovima u biološkim znanostima te društvenim i humanističkim znanostima blizu je 50 % (udio je žena u fizici i inženjerstvu 23 %). Većina ih je na poslijedoktorskim i poslijediplomskim studijima na početku svoje istraživačke karijere. · U srpnju 2012. Izvršna agencija ERC-a obilježila je 3 godine autonomnog djelovanja i prošla vanjsko ocjenjivanje koje je uključivalo analizu troškova i koristi. Evaluacijsko izvješće dovršeno je 2013. te je 27. siječnja 2014. dostavljeno proračunskom tijelu (Europskom parlamentu i Vijeću[5]) i Revizorskom sudu[6]. 4 Struktura Europskog istraživačkog vijeća 4.1 Znanstveno vijeće Članstvo je postupno obnovljeno u veljači i travnju 2013., a novi su članovi predstavljeni u prethodnom godišnjem izvješću Komisije Vijeću i Europskom parlamentu[7]. Znanstveno je vijeće 2013. održalo pet plenarnih sastanaka.: tri u Bruxellesu, jedan u Bratislavi (Slovačka) i jedan u Utrechtu (Nizozemska). Članovi Znanstvenog vijeća sastaju se i u radnim skupinama posvećenima određenim pitanjima: inovacijama i povezanosti s industrijom, otvorenom pristupu, internacionalizaciji i ravnopravnosti spolova. Godine 2013. s radom je započela nova radna skupina za ključne pokazatelje uspješnosti čija je dužnost razvoj plana praćenja i ocjenjivanja ostvarenja misije ERC-a u mjeri u kojoj je to moguće postići na taj način. U skladu s politikom ERC-a o kršenju znanstvene etike koju je u listopadu 2012. donijelo Znanstveno vijeće, Izvršna agencija ERC-a i Stalni odbor Znanstvenog vijeća za pitanja sukoba interesa, kršenje znanstvene etike i etička pitanja 2013. je analizirao 10 slučajeva kršenja znanstvene etike. Plenarne sjednice Znanstvenog vijeća i sastanci njegovih članova s dionicima ERC-a pripremaju se uz organizacijsku i administrativnu potporu Izvršne agencije. Agencija također daje savjete i analize kojima Znanstvenom vijeću olakšava ispunjavanje njegovih zadaća kako je opisano u Prilogu 1. posebnom programu Ideje te podupire operativne aktivnosti njegovih radnih skupina i stalnih odbora. Kako bi dodatno učvrstili povezanost s Europskom komisijom i Izvršnom agencijom predsjednik i potpredsjednici Znanstvenog vijeća, glavni tajnik ERC-a i direktor Agencije redovito se sastaju kao Odbor ERC-a. Tim sastancima prisustvuje i više rukovodstvo Agencije. Odbor se 2013. u Bruxellesu sastao 10 puta, prvenstveno radi pripreme ili praćenja sjednica Znanstvenog vijeća. 4.2 Izvršna agencija ERC-a Od srpnja 2009. Agencija je nadležna za sve aspekte administrativne primjene i provedbe programa kako je predviđeno programom rada. Aktivnosti Agencije nadzire Upravni odbor koji imenuje Komisija. Na čelu Agencije glavni je direktor Glavne uprave za istraživanje i inovacije, a članovi su i dva člana Znanstvenog vijeća. Upravni je odbor 2013. održao tri sastanka i donio odluke povezane s godišnjim programom rada, proračunom i financijskim izvještajima Agencije, kao i uspostavio njezinu organizacijsku strukturu. 4.2.1. Osoblje Agencije Operativnim proračunom za 2013. predviđeno je zapošljavanje 100 članova privremenog osoblja, 281 člana ugovornog osoblja i 8 upućenih nacionalnih stručnjaka, što je ukupno 389 zaposlenika. Krajem prosinca 2013. Agencija je zaposlila ukupno 379 osoba: 99 članova privremenog osoblja, 270 članova ugovornog osoblja i 10 upućenih nacionalnih stručnjaka. Statistički podaci iz prosinca 2013. pokazuju da muškarci čine približno 35 % zaposlenika Agencije, a žene 65 %. U pogledu ravnopravnosti spolova visoko specijaliziranog osoblja (privremeno i ugovorno osoblje u funkcijskoj skupini IV.) na 59 % radnih mjesta zaposlene su žene. Krajem 2013. Izvršna agencija ERC-a zaposlila je upućene nacionalne stručnjake iz 25 država članica EU-a. 5 Zaključci i izgledi za budućnost ERC-a u okviru Obzora 2020. Prvi put od osnivanja ERC je 2013. objavio četiri velika poziva u jednoj godini s ukupnim proračunom od 1,8 milijardi EUR i 900 programa financiranja u cijeloj Europi. S preko 4 000 korisnika do danas i sve većim brojem podnositelja prijedloga ERC je već sada zaslužan za mnoga nova otkrića, znanja i ideje. U šest godina postojanja stekao je svjetski ugled i brzo postaje referentna točka za izvrsna napredna istraživanja u Europi. Godine 2013. konsolidiran je i finaliziran sljedeći višegodišnji financijski okvir EU-a, a donesen je i Obzor 2020., sljedeći okvirni program za istraživanje i inovacije. Povećanjem njegova proračuna ERC-u je priznat uspjeh u europskoj integraciji i potvrđen njegov položaj u globalnom istraživačkom prostoru. Kako je najavljeno u prethodnom izvješću te u skladu s preporukama radne skupine ERC-a uključenima u njezine prijedloge za Obzor 2020., Komisija je osnovala neovisni odbor visoke razine za traženje novog predsjednika ERC-a[8]. U okviru Obzora 2020. predsjednik ERC-a, koji će obavljati i zadaće glavnog tajnika ERC-a, većinu će vremena posvetiti aktivnostima ERC-a, a radno će mu mjesto biti u Bruxellesu. Odbor za traženje, pod vodstvom Lorda Sainsburyja od Turnvillea, podnio je izvješće Komisiji u srpnju 2013. nakon čega je profesor Jean-Pierre Bourguignon imenovan prvim predsjednikom ERC-a u okviru Obzora 2020.[9] Pravni okvir ERC-a u okviru Obzora 2020. utvrđen je u prosincu 2013. Odlukom Komisije 2013/C 373/09[10], kojom je i obnovljeno članstvo Znanstvenog vijeća uz imenovanje tri nova člana: profesora Nilsa Christiana Stensetha (Centar za ekološku i evolucijsku sintezu, Sveučilište u Oslu), profesora Martina Stokhofa (Odsjek za filozofiju, Fakultet humanističkih znanosti, Sveučilište u Amsterdamu) i profesora Michela Wieviorku (Zaklada Maison des sciences de l’homme, École des hautes études en sciences sociales, Pariz). Naposljetku, Komisija je obnovila mandat Izvršnoj agenciji ERC-a Odlukom 2013/779/EU[11]. [1] SL L 57, 24.2.2007., str. 14. [2] 2008/37/EZ: Odluka Komisije od 14. prosinca 2007. o osnivanju „Izvršne agencije Europskog istraživačkog vijeća” za upravljanje posebnim programom Zajednice „Ideje” u području naprednog istraživanja u primjeni Uredbe Vijeća (EZ) br. 58/2003 (SL L 9, 12.1.2008., str. 15.). [3] erc.europa.eu/sites/default/files/publication/files/erc_annual_report_2013.pdf [4] C(2012)4562 od 9. 7. 2012., nije objavljen [5] Ares(2014) 181203 [6] Ares(2014) 181052 [7] COM (2013) 318 od 30.5.2013. [8] europa.eu/rapid/press-release_IP-12-1393_en.htm [9] europa.eu/rapid/press-release_IP-13-1260_en.htm [10] SL L 373, 20.12.2013., str. 23. [11] SL L 346, 20.12.2013., str. 58.